PATVIRTINTA

Visagino savivaldybės administracijos direktoriaus

2021 m. balandžio 14 d. įsakymu Nr. ĮV-E-211

**INFORMACIJOS APIE FIZINIŲ IR JURIDINIŲ ASMENŲ, PAGEIDAUJANČIŲ ASMENIS IR ŠEIMAS NUOMOS PAGRINDAIS APRŪPINTI BŪSTU,**

**NUOMOJAMŲ BŪSTŲ SĄRAŠO PASKELBIMO**

**TVARKOS APRAŠAS**

**I SKYRIUS**

**BENDROSIOS NUOSTATOS**

1. Informacijos apie fizinių ir juridinių asmenų, pageidaujančių asmenis ar šeimas nuomos pagrindais aprūpinti būstais, nuomojamų būstų sąrašo paskelbimo tvarkos aprašas (toliau – aprašas) reglamentuoja fizinių ir juridinių asmenų, pageidaujančių asmenis ar šeimas nuomos pagrindais aprūpinti būstu Visagino savivaldybės teritorijoje, nuomojamų būstų sąrašo paskelbimo tvarką pagal Lietuvos Respublikos paramos būstui įsigyti ar išsinuomoti įstatymą (toliau – Įstatymas).
2. Apraše vartojamos sąvokos atitinka sąvokas, nustatytas Įstatyme.

**II SKYRIUS**

**INFORMACIJOS APIE FIZINIŲ IR JURIDINIŲ ASMENŲ, PAGEIDAUJANČIŲ ASMENIS AR ŠEIMAS NUOMOS PAGRINDAIS APRŪPINTI BŪSTU, NUOMOJAMŲ BŪSTŲ SĄRAŠO PASKELBIMO TVARKA**

1. Savivaldybės interneto svetainėje skelbiamas fizinių ir juridinių asmenų, pageidaujančių asmenis ar šeimas nuomos pagrindais aprūpinti būstu (toliau – fiziniai ir juridiniai asmenys) nuomojamų būstų sąrašas.
2. Fiziniai ir juridiniai asmenys, pageidaujantys, nuomojamų būstų duomenis paskelbti savivaldybės interneto svetainėje, savivaldybės administracijai pateikia prašymą, kuriame nurodo būsto duomenis (adresą, bendrą naudingą plotą, aukštą, kambarių skaičių, informacijos skelbimo laikotarpį bei kitą informaciją apie būstą, būsto stovį) ir nuosavybės teisę į siūloma nuomoti būstą patvirtinančius dokumentus: Valstybės įmonės Registrų centro Nekilnojamojo turto registro centrinio duomenų banko išrašą apie nuosavybės teise turimą būstą ar kitus dokumentus, įrodančius teisę nuomoti būstą.
3. Prašymas bei dokumentai gali būti pateikti tiesiogiai atvykus į savivaldybės administraciją, paštu bei elektroniniu paštu visaginas@visaginas.lt:
   1. Jei prašymas teikiamas tiesiogiai savivaldybės administracijai, asmuo kartu su prašymu savivaldybės administracijai pateikia asmens tapatybę patvirtinantį dokumentą (jeigu prašymą teikia įstatymų nustatyta tvarka įgaliotas atstovas, jis pateikia atstovavimo teisę patvirtinantį dokumentą ir savo asmens tapatybę patvirtinantį dokumentą).
   2. Prašymus teikiant paštu arba elektroniniu paštu, kartu teikiama notaro ar kita teisės aktų nustatyta tvarka patvirtinta asmens tapatybę patvirtinančio dokumento (jeigu prašymą teikia įgaliotas atstovas, – ir atstovavimo teisę patvirtinančio dokumento) kopija.
4. Jeigu kartu su prašymu pateikti ne visi dokumentai, fiziniai ar juridiniai asmenys apie tai informuojami per 10 darbo dienų nuo prašymo užregistravimo savivaldybės administracijoje dienos.
5. Esant fizinių ir juridinių asmenų raštiškam sutikimui, teisės aktų nustatyta tvarka iš valstybės registrų ir valstybės informacinių sistemų dokumentus, nurodytus 4 punkte, gauna savivaldybės administracijos darbuotojas.
6. Informacija apie fizinių ir juridinių asmenų, pageidaujančių asmenis ar šeimas nuomos pagrindais aprūpinti būstu Visagino savivaldybės teritorijoje, nuomojamus būstus skelbiama savivaldybės interneto svetainėje rubrikoje ,,Gyventojams. Socialinis ir savivaldybės būstas” nurodant būsto adresą, namo, kuriame yra būstas, aukštą, bendrą naudingą plotą, kambarių skaičių, būsto techninį stovį ir kitą fizinio ar juridinio asmens pageidaujamą skelbti informaciją apie būstą. Fiziniam ar juridiniam asmeniui pageidaujant gali būti skelbiami kontaktiniai duomenys (telefono numeris, elektroninis paštas).
7. Informacija apie fizinių ir juridinių asmenų, pageidaujančių asmenis ir šeimas aprūpinti būstu, nuomojamus būstus savivaldybės interneto svetainėje skelbiama 3-jų darbo dienų bėgyje gavus būsto nuomos siūlymo prašymą pagal prašyme nurodytą informacijos skelbimo laikotarpį arba kol fizinis ar juridinis asmuo pateikia prašymą tokios informacijos nebeskelbti.

**III SKYRIUS**

**BAIGIAMOSIOS NUOSTATOS**

1. Ginčai dėl informacijos apie fizinių ar juridinių asmenų, pageidaujančių asmenis ar šeimas nuomos pagrindais aprūpinti būstu Visagino savivaldybės teritorijoje, nuomojamų būstų sąrašo paskelbimo sprendžiami Lietuvos Respublikos įstatymų nustatyta tvarka.
2. Šis aprašas keičiamas, pripažįstamas netekusiu galios savivaldybės administracijos direktoriaus įsakymu.